Pa skiet twee rowers, sterf ookShaun Lipshitz, ŉ 35-jarige inwoner van Bedfordview, is Maandagaand in sy huis doodgeskiet terwyl hy sy vrou en drie kinders teen aanvallers verdedig het. Hy het albei aanvallers noodlottig gewond voor hy dood is. Kaptein Julia Claassen, ŉ Gautengse polisiewoordvoerder, het Dinsdag aan Maroela Media gesê twee gewapende mans het Lipschitz se woning omstreeks 20:40 binne gegaan. “Hulle het deur ŉ venster toegang tot die huis verkry. Lipshitz het glo die slag gehoor en met sy vuurwapen gaan ondersoek instel,” het Claassen gesê. Lipshitz het die twee verdagtes konfronteer en ŉ oor-en-weer skietery het plaasgevind, waartydens al drie mans noodlottig gewond is. Lipshitz se vrou het op die toneel afgekom en die polisie ontbied. Al drie mans is op die toneel dood verklaar. Lipshitz laat sy vrou en drie kinders agter. Hulle is erg getraumatiseer deur die voorval . Die polisie het op drie vuurwapens beslag gelê, waarvan een aan Lipshitz behoort. Die Bedforview-polisie ondersoek ŉ saak van moord en gewapende roof. Shaun Lipshitz. Foto: Facebook